...

|

# נר יהודה

## פרוש משניות לע"נ הק' יהודה אבנר הי"ד

## בן ר' צבי ואביגיל שיח'

### במברגר

###### נהרג עקדה"ש בליל ש"ק פר' שמות כ"ג טבת תשס"ג

**על סדר קדשים**

מסכתו תמורה



לקט וערך דוד בן אא"מ יצחק הלוי במברגר

קרני שומרון 09-7929168

מבוא

מאז סדר רבי יהודה הנשיא את המשנה רבו מאד מפרשיה. בין הנפוצים בלמוד המשניות הם פרושיהם של רבינו עובדיה מברטנורא (רע"ב) ופרוש תפארת ישראל.

ר' עובדיה עלה מאיטליה לארץ בשנת ה' רמ"ח, וכנראה שכאן סיים את פרושו הגדול למשנה. כמו כן כתב אגרות, בהם מתאר את נסיעתו לארץ הקודש מקומות שונים והחיים בארץ הקודש. רע"ב נקבר במערה בשיפולי הר, שאצל מעיין השלוח בירושלם.

פרוש "תפארת ישראל" (תפא"י) לר' ישראל ליפשיץ, שהיה אב"ד בכמה קהילות חשובות. פרושו יצא לאור לראשונה ע"י הרב המחבר בדאנציג, בשנת ה' תר"ג, ושנית עם הרחבות הוספות וסכומים, ע"י בן המחבר, ר' ברוך יצחק ליפשיץ בהמבורג בשנת תרכ"ז.

קבצתי בחוברת זו את המשניות במסכת ערכין, בהן נחלקו שני מפרשים אלה, אם בפרוש המשנה ואם בקיום ההלכה כדעה זו או אחרת במשנה. מחלוקות אלו נובעות מהסתמכות על ראשונים שונים שפרשו את המשנה, או את הגמרא כל אחד בדרכו הוא, או על סמך קבלה שהיתה בידם.

התורה ופרושיה עוברים בקבלה מדור לדור, אולם בגלל צרות הגלות ושיכחת הדורות, יש שינויים בין קבלת חכמי אשכנז, אירופה המערבית והצפונית לבין קבלת חכמי ספרד, ארצות הים התיכון והמזרח. שינוי זה מורגש גם כאשר משווים את שני הפרושים שהזכרתי. הדבר בולט במיוחד בציוני ההלכה, בדרך כלל התפא"י פוסק כרמ"א וחכמי אשכנז, ואילו הרע"ב כשו"ע ורבותיו.

התפא"י, כדרכו, מאריך אף בפרטים שאינם ממש פרוש המשנה או בהלכות שאינן מוזכרות במשנה, וגם בענינים שהרע"ב לא הזכיר. לא הארכתי בדברים אלה.

יש משניות בהם התפא"י מעיר "שלא כר"ב" ויש אף משניות בהם הוא מסביר מדוע פרש אחרת.

בליל ש"ק פרשת שמות, כ"ג בטבת תשס"ג, בעת סעודת שבת, פרצו שני מרצחים ישמעאלים ימ"ש למטבח הישיבה ורצחו את נכדי היקר יהודה אבנר יחד עם שלושה מחבריו; נעם אפטר, צביקה זימן וגבריאל חוטר הי"ד.

לזכרו ולעלוי נשמתו חיברתי את החוברת הזו.

אסיים בתפילת ר' נחוניא בן הקנה " יהי רצון שלא יארע דבר תקלה על ידי, ולא אכשל בדבר הלכה, וישמחו בי חברי ....ואשמח בהם".

ויהיו נא לרצון תורתנו ותפילתנו בעבור נשמת

הק' יהודה אבנר הי"ד

בן ר' צבי הלוי ואביגיל במברגר שיח'.

מ ס כ ת ת מ ו ר ה

משנה מסכת תמורה פרק א' משנה א'.

הַכֹּל מְמִירִים, אֶחָד אֲנָשִׁים וְאֶחָד נָשִׁים. לֹא שֶׁאָדָם רַשַּׁאי לְהָמִיר, אֶלָּא, שֶׁאִם הֵמִיר, מוּמָר, וְסוֹפֵג אֶת הָאַרְבָּעִים. הַכֹּהֲנִים מְמִירִים אֶת שֶׁלָּהֶם, וְיִשְׂרָאֵל מְמִירִים אֶת שֶׁלָּהֶם. אֵין הַכֹּהֲנִים מְמִירִים לֹא בַחַטָּאת וְלֹא בָאָשָׁם וְלֹא בַבְּכוֹר. אָמַר רַבִּי יוֹחָנָן בֶּן נוּרִי, (וְכִי) מִפְּנֵי מָה אֵין מְמִירִים בַּבְּכוֹר. אָמַר לוֹ רַבִּי עֲקִיבָא, חַטָּאת וְאָשָׁם מַתָּנָה לַכֹּהֵן, וְהַבְּכוֹר מַתָּנָה לַכֹּהֵן, מַה חַטָּאת וְאָשָׁם אֵין מְמִירִים בּוֹ, אַף הַבְּכוֹר לֹא יְמִירֶנּוּ בוֹ. אָמַר לוֹ רַבִּי יוֹחָנָן בֶּן נוּרִי, מַה לִּי אֵינוֹ מֵמִיר בַּחַטָּאת וּבָאָשָׁם שֶׁאֵין זָכִין בָּהֶן בְּחַיֵּיהֶם, תֹּאמַר בַּבְּכוֹר שֶׁזָּכִין בּוֹ בְּחַיָּיו. אָמַר לוֹ רַבִּי עֲקִיבָא, וַהֲלֹא כְבָר נֶאֱמַר (ויקרא כז), וְהָיָה הוּא וּתְמוּרָתוֹ יִהְיֶה קֹּדֶשׁ, הֵיכָן קְדֻשָּׁה חָלָה עָלָיו, בְּבֵית הַבְּעָלִים, אַף תְּמוּרָה בְּבֵית הַבְּעָלִים:

רע"ב: וסופג את הארבעים - לוקה על לאו דלא ימיר. ואע"ג דלאו שאין בו מעשה הוא. דקיימא לן כל לאו שאין בו מעשה אין לוקין עליו חוץ מנשבע ומימר ומקלל את חברו בשם. ואם תאמר, לאו הניתק לעשה הוא, דכתיב והיה הוא ותמורתו יהיה קודש, ואין לוקין על לאו הניתק לעשה. יש לומר, דשאני הכא שהלאו כולל יותר מן העשה שבו, שכל מימר לוקה ואין כל מימר עושה תמורה שהרי שותפים וצבור אין עושין תמורה, וכיון דאין העשה שוה ללאו לא מקרי לאו הניתק לעשה:

תפא"י: (ד) וסופג את הארבעים - ואע"ג דבכל לאו שאין בו מעשה אין לוקין עליו, י"ל דתמורה שאני דהו"ל כחוסם בקול, שע"י דבורו נעשה מעשה, ה"נ על ידי דבורו נעשה מחולין קדשים [ש"ס ד"ג ב'] , אבל בכל לאו שאין בו מעשה לא לקי חוץ מנשבע לשוא או לשקר, ומקלל חבירו בשם, וכמו כן מוציא שם רע ועדים זוממין דכתיב בהו בפירוש שנענשין [תוס'].

בועז: ג':

... וגרסת ש"ס דילן דלהכי לא הו"ל לאו הניתק לעשה מדכתיב ב' לאוין קרובים לא יחליפנו ולא ימיר אתא חד עשה ועקר חיוב דב' לאוין.

תלמוד בבלי מסכת תמורה דף ג' ע"ב:

ומימר: א"ל רבי יוחנן לתנא לא תתני ומימר משום דבדיבורו עשה מעשה:

רמב"ם - הלכות תמורה פרק א' הלכה א':

כל הממיר לוקה על כל בהמה ובהמה שימיר שנאמר לא יחליפנו ולא ימיר אותו ואע"פ שלא עשה מעשה מפי השמועה למדו שכל מצות לא תעשה שאין בה מעשה אין לוקין עליה חוץ מנשבע וממיר ומקלל את חבירו בשם שלשה לאוין אלו אי אפשר שיהיה בהן מעשה כלל ולוקין עליהן ולמה לוקין על התמורה והרי לאו שבה ניתק לעשה שנאמר ואם המר ימירנו והיה הוא ותמורתו יהיה קדש מפני שיש בה עשה ושני לאוין ועוד שאין לאו שבה שוה לעשה שהצבור והשותפין אין עושין תמורה אם המירו אף על פי שהן מוזהרין שלא ימירו נמצאת אומר שהיחיד שהמיר הרי התמורה קדש ואפילו המיר בשבת לוקה ארבעים ואחד מן השותפין שהמיר או מי שהמיר בקרבן מקרבנות הצבור הואיל ויש לו בהן שותפות הרי זה לוקה ואין התמורה קודש:

רמב"ם הלכות שכירות פרק י"ג הלכה ב'

כל המונע הבהמה מלאכול בשעת מלאכתה לוקה ... אפילו חסמה בקול לוקה ...

מגיד משנה

אפילו חסמה בקול – מחלוקת דר' יוחנן ור"ל ופסק כר' יוחנן וכן בהלכות והטעם בגמרא דעקימת שפתיו הויא מעשה ... שמה שאמרו כאן בעקימת שפתיים דחסימה הויא מעשה הוא מפני שדבורו בא לכלל מעשה שע"י קולו היא נחסמת אבל דבור שאינו בא לכלל מעשה לא , ומימר דומה הויא לחסימה ולאו שיש בו מעשה הוא שהרי ע"י דבורו נחסמת הבהמה ...

*סכום: למה לוקין על לאו דממיר, הנראה כלאו שאין בו מעשה ?*

*רע"ב: א'. קיימא לן על שלושה לאוין לוקין אע"פ שאין בהם מעשה, נשבע ממיר ומקלל. = רמב"ם בהלכות תמורה*

*ב'ר אינו ניתק לעשה, כיון שאין העשה שווה ללאו = רמב"ם בהלכות תמורה ועי' בבועז*

*תפא"י: יש בו מעשה של עקימת שפתיים. = ר' יוחנן, רמב"ם הלכות שכירות ומגיד משנה.*

משנה מסכת תמורה פרק א' משנה ג'.

אֵין מְמִירִין אֵבָרִים בְּעֻבָּרִים, וְלֹא עֻבָּרִים בְּאֵבָרִים, וְלֹא אֵבָרִים וְעֻבָּרִים בִּשְׁלֵמִים, וְלֹא שְׁלֵמִים בָּהֶן. רַבִּי יוֹסֵי אוֹמֵר, מְמִירִים אֵבָרִין בִּשְׁלֵמִים וְלֹא שְׁלֵמִים בְּאֵבָרִין. אָמַר רַבִּי יוֹסֵי, וַהֲלֹא בַּמֻּקְדָּשִׁין הָאוֹמֵר רַגְלָהּ שֶׁל זוֹ עוֹלָה, כֻּלָּהּ עוֹלָה, אַף כְּשֶׁיֹּאמַר רַגְלָּהּ שֶׁל זוֹ תַּחַת זוֹ, תְּהֵא כֻלָּהּ תְּמוּרָה תַחְתֶּיהָ:

רע"ב :

כולה עולה - כדילפינן מקרא דכתיב (ויקרא כז) כל אשר יתן ממנו לה' יהיה קודש, כשהוא אומר יהיה קודש, לרבות את כולה. והלכה כתנא קמא:

תפא"י: (כה) כולה עולה - ולת"ק דוקא במקדיש אבר שהנשמה תלוייה בו, אז כולה עולה [עי' חולין רפי"א] וא"כ נראה פשוט דבממיר באבר שנשמה תלוייה בו, מודו רבנן:

תלמוד בבלי מסכת תמורה דף י"א ע"ב:

תנו רבנן יכול האומר רגלה של זו עולה תהא כולה עולה ת"ל כל אשר יתן ממנו לה' יהיה קדש ממנו לה' ולא כולו לה' יכול תצא לחולין ת"ל יהיה קדש הא כיצד תמכר לצרכי עולות ודמיה חולין חוץ מדמי אבר שבה דברי רבי מאיר ורבי יהודה ור' יוסי ור' שמעון אומר מנין לאומר רגלה של זו עולה שכולה עולה שנאמר כל אשר יתן ממנו לה' כשהוא אומר יהיה קדש לרבות את כולה ... אמר רב חסדא מודה רבי יהודה בדבר שעושה אותה טרפה רבא אמר בדבר שעושה אותה נבילה ורב ששת אמר בדבר שהיא מתה ......

רמב"ם הלכות מעשה הקרבנות פרק ט"ו הלכה ב':

האומר ידה של זו עולה או רגלה של זו עולה תמכר לחייבי עולות ודמיה חולין חוץ מדמי אותו אבר והוא שיהיה זה המחוייב עולה שקנה אותה נדר עולה בדמים קצובים האומר לבה או ראשה של זו עולה הואיל ודבר שהנשמה תלויה בו הוא כולה עולה הקדיש אבר אחד מן העוף הרי זה ספק אם נתקדש כולו או לא נתקדש:

רמב"ם הלכות תמורה פרק א' הלכה ט"ז:

אין ממירין איברים או עוברים בשלימים ולא שלימים בהן כיצד האומר רגלה של בהמה זו או ידה תחת עולה זו או שאמר עובר בהמה זו תחת עולה זו אינה תמורה וכן האומר בהמה זו תחת ידה או רגלה של עולה זו או שאמר בהמה זו תחת עוברה של חטאת זו אינה תמורה:

*סכום: רע"ב: לר' יוסי הממיר בהמת קדש באבר בהמת חול פשטה הקדושה בכולה. והלכה כתנא קמא. = רמב"ם הלכות תמורה.*

*תפא"י: מודים רבנן שאם המיר באבר שהנשמה תלויה בו פשטה הקדושה בכולה. = רב חסדא*

משנה מסכת תמורה פרק ב' משנה ג'.

חֹמֶר בַּקֳּדָשִׁים מִבַּתְּמוּרָה, וּבַתְּמוּרָה מִבַּקֳּדָשִׁים, שֶׁהַקֳּדָשִׁים עוֹשִׂים תְּמוּרָה, וְאֵין תְּמוּרָה עוֹשָׂה תְמוּרָה. הַצִּבּוּר וְהַשֻּׁתָּפִין מַקְדִּישִׁים, אֲבָל לֹא מְמִירִים, וּמַקְדִישִׁים אֵבָרִים וְעֻבָּרִים, אֲבָל לֹא מְמִירִים. חֹמֶר בַּתְּמוּרָה, שֶׁהַקְּדֻשָּׁה חָלָה עַל בַעֲלַת מוּם קָבוּעַ, וְאֵינָה יוֹצְאָה לְחֻלִּין לְהִגָּזֵז וּלְהֵעָבֵד. רַבִּי יוֹסֵי בַּר רַבִּי יְהוּדָה אוֹמֵר, עשָׂה שׁוֹגֵג כְּמֵזִיָד בַּתְּמוּרָה, וְלֹא עָשָׂה שׁוֹגֵג כְּמֵזִיד בַּמֻּקְדָּשִׁים. רַבִּי אֶלְעָזָר אוֹמֵר, הַכִּלְאַיִם, וְהַטְּרֵפָה, וְיוֹצֵא דֹפֶן, טֻמְטוּם, וְאַנְדְּרוֹגִינוֹס, לֹא קְדֵשִׁים וְלֹא מַקְדִּישִׁים:

1. אֵבָרִים וְעֻבָּרִים, אֲבָל לֹא מְמִירִים

רע"ב: אברים ועוברים לא ממירים - דבהמה בבהמה כתיב:

תפא"י: (כ) אבל לא ממירים - ו מדכתיב בהמה בבהמה, דהרי עובר נקרא בהמה [כרפ"ד דחולין] , אלא מהיקישא דר"ש קא יליף [כפ"א מ"ו] , דכמו דמעשר אינו באברים ועוברים, מדכתיב כל אשר יעבור תחת השבט, כמו כן בתמורה, [אב"י עמ"ש פ"א סי' כ"א]:

משנה תמורה פרק א' משנה ו':

העופות והמנחות אינן עושין תמורה, שלא נאמר אלא בבהמה. הצבור והשתפים אינן עושין תמורה, שנאמר (ויקרא כז), לא ימיר אתו, יחיד עושה תמורה, לא הצבור ולא השתפים עושים תמורה. קרבנות בדק הבית אינן עושים תמורה. אמר רבי שמעון, והלא המעשר בכלל היה, ולמה יצא, להקיש אליו, מה מעשר קרבן יחיד, יצאו קרבנות צבור. מה מעשר קרבן מזבח, יצאו קרבנות בדק הבית:

רע"ב:

והלא מעשר בכלל היה - בכלל כל הקדשים דעבדי תמורה:

תלמוד בבלי בכורות דף נ"ח ע"ב:

גמרא: תנו רבנן באי זה צד מעשר כונסן לדיר ועושה להם פתח קטן כדי שלא יהו שנים יכולין לצאת כאחד אימותיהם מבחוץ והם מבפנים וגועות ויוצאות לקראת אמן ולפקינהו אינהו יעבור כתיב

תורת כהנים:

בהמה בבהמה – ולא בהמה בעוברים ולא עוברים בבהמה ולא אברים בעוברים ולא אברים בשלמים ולא שלמים באברים.

*סכום: רע"ב: הלמוד הוא מהפסוק בהמה בבהמה. = תו"כ*

*תפא"י. הלמוד מהפסוק כל אשר יעבור. = גמרא בכורות, ר' שמעון.*

*ב:* עשָׂה שׁוֹגֵג כְּמֵזִיָד

רע"ב: עשה שוגג כמזיד בתמורה - שאם סבור לומר שור שחור שיצא מביתי תחלה יהא תמורה תחת זו, ויצא מפיו שור לבן. גבי תמורה קדיש ולוקה, דגלי ביה קרא יהיה קודש, לרבות שוגג כמזיד, אבל בכהאי גוונא לקדשים, אם בעל מום הוא, למזבח לא קדיש ואינו לוקה, דהקדש טעות אינו הקדש:

תפא"י: (כב) עשה שוגג כמזיד בתמורה - שכשהתכוון לומר הר"ז תמורת עולה שלי, ואמר הר"ז תמורת שלמים שלי, והיה לו שלמים בביתו, הר"ז קדיש ולוקה, וכ"כ בהתכוון לומר שור שחור שיצא מביתי יהיה תמורה על בהמת קדשים זו ויצא מפיו לבן, ויצא מביתו לבן, או שאמר תצא זו ותכנס זו תחתיה, בכולהו קדיש ולוקה, דבכולהו אע"ג שהיה שוגג בדבר, עכ"פ בגוף ההמרה מזיד היה, אבל בהיה שוגג בההמרה, שהיה סבור שמותר להמיר, אע"ג דקדיש פטור ממלקות (רמב"ם פ"א מתמורה, ולראב"ד כל לקי דנקט ש"ס בהנך עניינים היינו דבגזז או עבד בבהמת התמורה לקי, אבל על ההמרה לא לקי):

מסכת תמורה דף י"ז ע":

כסבור לומר שחור ואמר לבן גבי תמורה לקי גבי קדשים לא לקי רבי יוחנן אמר באומר תצא זו ותיכנס זו גבי קדשים (באומר) שנולד בהם מום נאכלין בלא פדיון לא לקי גבי תמורה לקי ...

רמב"ם - הלכות תמורה פרק א' הלכה ב':

אחד הממיר בזדון או שהמיר בשגגה הרי זה עושה תמורה ולוקה כיצד המתכוין לומר הרי זו תמורת עולה שיש לי ואמר הרי זו תמורת שלמים שיש לי הרי זו תמורה ולוקה אבל אם דימה שמותר להמיר והמיר או שאמר אכנס לבית זה ואמיר מדעתי ונכנס ושכח והמיר שלא מדעתו הרי זו תמורה ואינו לוקה עליה.

הראב"ד - אבל אם דימה שמותר להמיר והמיר וכו' א"א בפירוש אמרו בגמרא כסבור שמותר להמיר והמיר גבי תמורה לקי גבי קדשים לא לקי ופירושו הגוזז והעובד באותה תמורה לוקה אבל בקדשים אינו לוקה מפני שהוא הקדש טעות וכן כל הענין שנתפרש בגמרא על אותה פסקא עשה שוגג כמזיד בתמורה וכו' על זה הדרך מתפרשים.

הראב"ד - ונכנס ושכח והמיר וכו' א"א אין כאן שכחה לפי ענין הגמרא אלא טעה שטעה באותו בית סבר שהוא הבית שאמר אכנס בו ואקדיש ואמיר זהו הקדש טעות וגבי תמורה קדוש.

רמב"ם - הלכות תמורה פרק ב הלכה א':

התמורה הוא שיאמר בעל הקרבן על בהמת חולין שיש לו הרי זו תחת זו או הרי זו חליפת זו ואין צריך לומר אם אמר הרי זו תחת חטאת זו או תחת עולה זו שהיא תמורה וכן אם אמר הרי זו תחת חטאת שיש לי בתוך הבית או תחת עולה שיש לי במקום פלוני הרי זו תמורה והוא שיש לו אבל אם אמר על בהמת חולין הרי זו תחת עולה או הרי זו תחת חטאת לא אמר כלום וכן אם אמר הרי זו מחוללת על זו אינה תמורה:

*סכום: רע"ב: מביא דוגמא אחת לשוגג, שחור או לבן. = גמרא.*

*תפא"י: מביא שלש דוגמאות לשוגג,שחור או לבן = גמרא.*

*עולה או שלמים וסבור שמותר להמיר = רמב"ם.*

משנה מסכת תמורה פרק ג' משנה א.

אֵלּוּ קָדָשִׁים שֶׁוַּלְדוֹתֵיהֶן וּתְמוּרוֹתֵיהֶן כַּיּוֹצֵא בָהֶן, וְלַד שְׁלָמִים, וּתְמוּרָתָן, וּוְלָדָן וּוְלַד וְלָדָן עַד סוֹף הָעוֹלָם, הֲרֵי אֵלּוּ כַּשְּׁלָמִים, וּטְעוּנִים סְמִיכָה וּנְסָכִים וּתְנוּפָה וְחָזֶה וָשׁוֹק. רַבִּי אֱלִיעֶזֶר אוֹמֵר, וְלַד שְׁלָמִים לֹא יִקְרַב שְׁלָמִים. וַחֲכָמִים אוֹמְרִים, יִקְרַב. אָמַר רַבִּי שִׁמְעוֹן, לֹא נֶחְלְקוּ עַל וְלַד וְלַד שְׁלָמִים וְעַל וְלַד וְלַד תְּמוּרָה, שֶׁלֹּא יִקְרַב. וְעַל מַה נֶּחְלְקוּ, עַל הַוָּלָד, שֶׁרַבִּי אֱלִיעֶזֶר אוֹמֵר, לֹא יִקְרַב, וַחֲכָמִים אוֹמְרִים יִקְרַב. הֵעִיד רַבִּי יְהוֹשֻׁעַ וְרַבִּי פַּפְּיָס עַל וְלַד שְׁלָמִים שֶׁיִּקְרַב שְׁלָמִים. אָמַר רַבִּי פַּפְּיָס, אֲנִי מֵעִיד, שֶׁהָיְתָה לָנוּ פָרָה זִבְחֵי שְׁלָמִים וַאֲכַלְנוּהָ בַפֶּסַח וְאָכַלְנוּ וְלָדָהּ שְׁלָמִים בֶּחָג:

רע"ב: ואכלנו ולדה שלמים בחג - בחג השבועות קאמר, שאם היה ממתין ומצפה לחג הסוכות, נמצא עובר בעשה, שנאמר (דברים יב) ובאת שמה והבאתם שמה, דמשמע, ברגל ראשון שתבוא שמה, תביא כל נדרים שעליך. מיהו בלאו דלא תאחר אינו עובר עד שיעברו עליו שלש רגלים:

תפא"י: (ט) בחג בחג השבועות, דבפסח לא הקריבוהו, דמיירי דהיה אז תוך ז' ימים משנולד, ואפשר נמי דבחג הסוכות קאמר, דאע"ג דא"כ איך עבר בעשה כשלא הקריבו בעצרת, דהרי רק בבל תאחר לא עבר עד שיעבור עליו ג' רגלים, י"ל דמיירי שהיה הולד חולה בעצרת דפסול אז לקרבן:

רמב"ם פהמ"ש:

... על הולד עצמו נחלקו ועדות רבי פפייס סותר דברי ר' אליעזר ומ"ש בחג ר"ל בחג השבועות לפי שכל החכמים מסכימים על שאין ראוי לאחר הקדשים שהם אצלו לאחר הרגל לפי שהוא עובר על עשה והוא מה שנאמר ובאת שמה והבאתם שמה ר"ל בבאך לחג הבא כל מה שעליך ...

מסכת ראש השנה דף ו' ע"א:

מיתיבי העיד רבי יהושע ורבי פפייס על ולד שלמים שיקרב שלמים אמר רבי פפייס אני מעיד שהיתה לנו פרה של זבחי שלמים ואכלנוה בפסח ואכלנו ולדה שלמים בחג בשלמא בפסח לא אקרבוה אימור דמחוסר זמן הוה אלא ולדה בעצרת היכי משהי לה ועברי עליה בעשה אמר רב שהיה חולה בעצרת

מסכת תמורה דף י"ח ע"ב:

ולרבא דאמר קדשים כיון שעבר עליהם רגל אחד כל יום ויום עובר עליהם בבל תאחר מעצרת בעי מיכליה אמר רב זביד משמיה דרבא כגון שהיה חולה בעצרת.

*סכום: רע"ב: הקריבו הולד בשבועות שלא לעבור בעשה של תביאו. = רמב"ם*

*תפא"י: אולי הקריבו הולד בחג הסכות משום שבשבועות היה הולד חולה. = גמרא ברה"ש ובתמורה*.

משנה מסכת תמורה פרק ה' משנה א'.

כֵּיצַד מַעֲרִמִים עַל הַבְּכוֹר, מְבַכֶּרֶת שֶׁהָיְתָה מְעֻבֶּרֶת, אוֹמֵר, מַה שֶּׁבְּמֵעֶיהָ שֶׁל זוֹ, אִם זָכָר, עוֹלָה, יָלְדָה זָכָר, יִקְרַב עוֹלָה. וְאִם נְקֵבָה, זִבְחֵי שְׁלָמִים, יָלְדָה נְקֵבָה, תִּקְרַב שְׁלָמִים. אִם זָכָר עוֹלָה, אִם נְקֵבָה זִבְחֵי שְׁלָמִים, יָלְדָה זָכָר וּנְקֵבָה, הַזָּכָר יִקְרַב עוֹלָה, וְהַנְּקֵבָה תִּקְרַב שְׁלָמִים:

רע"ב: ואם נקבה זבחי שלמים - לאו במבכרת מיירי, דאין הנקבה קדושה בבכורה דבעי לאערומי עלה, אלא בבהמת קדשים, דאם חטאת היא ונתעברה ורוצה להערים שלא ילך למיתה, דולד חטאת למיתה אזיל, ישנהו לקדושה אחרת. [וקמשמע לן] ולדות קדשים בהוייתן קדושים ולא במעי אמן, וכיון דעדיין לא קדשו קדושת אמן, מציח לארכובי עלייהו קדושה אחריתי דלכי מתיליד לא הוי חטאת:

תפא"י: (ג) לא במבכרת מיירי, דהרי נקבה לא קדש בבכורה, ולמה יערים עליה גם אי"ל דמיירי בחולין וכמשנה ב' דהרי קאמר כיצד מערימין ואי בחולין מה צריך להערים, רק מיירי שמערים בחטאת שהקדישה ונתעברה אח"כ וממילא שכתלד וולד חטאת למיתה אזלא להכי מתנה שיהיה הולד שלמים דקדושת אם לא חל על הולד רק בהווייתו כשיצא מרחם יתקדש בקדושת אמו ולפיכך יכול להקדישו מקודם בקדושה אחרת ואע"ג דשלמים נגד חטאת הו"ל הורדה בקדושה עכ"פ כיון דכשלא יעשה כן למיתה אזל לא חיישינן מיהו אנן קיי"ל עובר ירך אמו ולהכי ולדות קדשים במעי אמן הן קדושים כקדושת אמן (רמב"ם פ"ד דתמורה הי"ב ועיין רמב"ם פסה"מ פ"ד ה"ד ופי"ח הכ"ג ועי' ראב"ד ורלמ"מ עבדים פ"ו ה"ה, דלפי דעתם קיי"ל עובר לאו ירך אמו.)

מסכת תמורה דף כ"ה ע"א:

אמאי אין קדושה חלה עליהן קסבר רבן שמעון בן גמליאל ולדות קדשים בהוייתן הן קדושין דאי ס"ד ממעי אמן הן קדושין אמאי אין קדושה חלה עליהן הא תפסתינהו קדושה דאימייהו אלא שמע מינה ולדי קדשים בהוייתן הן קדושים והאי תנא סבר ולדי קדשים ממעי אמן הן קדושים דתנו רבנן אילו (לא) נאמר בכור לא יקדיש הייתי אומר בכור לא יקדיש הקדישות ת"ל איש אותו אותו אי אתה מקדיש אבל מקדיש אדם בכור הקדישות ועדיין אני אומר הוא לא יקדיש אבל יקדישוהו אחרים ת"ל בבהמה בבהמה עסקתי יכול לא יקדישנו בבטן ת"ל אשר יבוכר לה' משיבוכר לה' אי אתה מקדיש אבל אתה מקדיש בבטן יכול אף ולדי כל הקדשים כן ת"ל אך חלק אלמא ס"ל ולדי קדשים ממעי אמן הן קדושין

פרש"י תמורה דף כ"ד ע"ב:

לבהמה דהקדש - דאם חטאת היא ונתעברה ורוצה להערים שלא ילך למיתה דולד חטאת למיתה אזיל ישנהו לקדושה אחרת וקמ"ל דוולדות קדשים בהוייתן הן קדושים ולא במעי אמן וכיון דעדיין לא קדיש בקדושת אמו מצי לארכובי עליה קדושה אחריתי דלכי מתייליד לא הוי ולד חטאת:

רמב"ם הלכות עבדים פרק ז' הלכה ה':

הכותב לשפחתו מעוברת הרי את בת חורין וולדך עבד דבריו קיימין הרי את שפחה וולדך בן חורין לא אמר ולא כלום שזה כמי שמשחרר חציה.

הראב"ד - הכותב לשפחתו מעוברת הרי את בת חורין וכו' עד שזה כמי ששחרר חציה א"א קשיא רישא אסיפא סיפא קאמר דעובר ירך אמו הוא א"כ רישא אמאי דבריו קיימין אלא רישא דבריו קיימים דעובר לאו ירך אמו הוא וסיפא לא אמר כלום או משום דאינו בא לעולם או משום דאין העבד מקבל גט לחבירו מיד רבו שלו עכ"ל:

לחם משנה:

דברי רבינו תמוהים שנראה מדהרי רבינו ז"ל שהוא פוסק דעובר ירך אמו ...

(הוא מתרץ את הרמב"ם בדרכים אחרות.)

תוי"ט: ואם נקבה זבחי שלמים - פירש הר"ב דמיירי בבהמת קדשים ובהו נמי תנן במ"ג פרק בתרא. דאין משנין מקדושה לקדושה. והכא דלמיתה אזיל. רשאי לשנותו אף לשלמים. ועמ"ש בשם התוס' בריש מ"ג ומה שהגהתי בלשון הר"ב וקמ"ל במקום וקיי"ל. מל' רש"י העתקתיו. דהא לקמן פסקינן דלא כמ"ד בהוייתן הם קדושין וגם בנא"י מפי' הרמב"ם כתוב וזה המאמר דחוי שהוא ע"ד האומר שולד קדשים אינן מתקדשים אלא בשעת לידתן וכו':

*סכום: המחלוקת אם קדשים במעי אמן קדושים או בהוויתן קשורה במחלוקת אם עובר ירך אמו או לא.*

*רע"ב: ולדות בהווייתן קדושים. = רבן שמעון בן גמליאל ורש"י.ראב"ד*

*תפא"י: ולדות במעי אמן קדושים. = ברייתא ורמב"ם*

*ועיין בראב"ד ובלחם משנה המישבים דברי הרמב"ם.*

משנה מסכת תמורה פרק ז, משנה ג'.

אֶחָד קָדְשֵׁי מִזְבֵּחַ וְאֶחָד קָדְשֵׁי בֶדֶק הַבַּיִת, אֵין מְשַׁנִּין אוֹתָן מִקְּדֻשָּׁה לִקְדֻשָּׁה, וּמַקְדִּישִׁין אוֹתָן הֶקְדֵּשׁ עִלּוּי, וּמַחֲרִימִין אוֹתָן. וְאִם מֵתוּ, יִקָּבֵרוּ. רַבִּי שִׁמְעוֹן אוֹמֵר, קָדְשֵׁי בֶדֶק הַבַּיִת אִם מֵתוּ, יִפָּדוּ:

רע"ב: ואין משנין מקדושה לקדושה - קדשי מזבח לא יעשה שלמים עולה ולא עולה שלמים, וכן הקדש לבדק ההיכל אין משנין אותו לבדק המזבח, וכל כיוצא בזה:

תפא"י: (י) אין משנין אותן מקדושה לקדושה - דקדשי מזבח לא ישנה, להקדיש עולה שיהיה שלמים או להיפך, וכדומה, וקדשי בדה"ב לא ישנה מחמור לקל, כגון קדושת בדק ההיכל לא ישנהו לתקן המזבח [רמב"ם פ"ד מתמורה] , ולרש"י וראב"ד אף מחמור לקל רשאי לשנות הקדש בדק הבית, ורק לשנות ולעשות מקדושת בדה"ב קדושת מזבח וכ"ש איפכא, אסור:

פרש"י תמורה דף ל"ב ע"א:

מקדושה לקדושה - דקדשי בדק הבית שהקדישם למזבח לא עשה כלום ובקדשי מזבח אין משנין מקדושת עולה לשלמים ומשלמים לעולה:

תוספות תמורה דף ל"ב ע"א:

קדשי בדק הבית שהתפיסן בין לקדשי מזבח בין לחרמי כהנים לא עשה ולא כלום – פירש"י : דבשלמא קדשי מזבח יש בהן טובת הנאה כדמפרש במתניתין אבל בקדשי בדק הבית מה טובת הנאה יש בהן:

רמב"ם פהמ"ש:

אחד קדשי מזבח ואחד קדשי בדק הבית אין משנין כו' - אין משנים אותו מקדושה לקדושה ר"ל אין עושין השלמים עולה ולא העולה שלמים וכן הדומה לזה ואם הקדיש שום דבר לבדק ההיכל אין משנין אותו לבדק המזבח:

רמב"ם הלכות תמורה פרק ד' הלכה י"א:

המשנה את הקדשים מקדושה לקדושה עובר בלא תעשה שנאמר בבכור לא יקדיש איש אותו שלא יעשנו עולה או שלמים והוא הדין לשאר הקדשים שאין משנין אותן מקדושה לקדושה אחד קדשי מזבח ואחד קדשי בדק הבית כיצד אם הקדיש לבדק ההיכל לא ישנה לבדק המזבח וכן כל כיוצא בזה ואין לוקין על לאו זה.

ראב"ד - כיצד אם הקדיש לבדק ההיכל וכו' א"א זה לא ידעתי מנין לו שהרי כולן מקדשי בדק הבית הם באים כדתניא הקטרת וכל קרבנות הצבור מביאין מתרומת הלשכה מזבח הזהב לבונה וכלי שרת באין ממותר נסכים מזבח העולה לשכות ועזרות באין מקדשי בדק הבית חוץ לחומת העזרה באין משירי לשכה וכו' אלמא אין שינוי בין קדשי היכל לשאר עזרות ולא למזבח ואולי טעה במה שאמרו אחד קדשי מזבח ואחד קדשי בדק הבית אין משנין אותן מקדושה לקדושה והוא סבור כמו שאין משנין מקדשי הבית אפילו מקרבן לקרבן כך אין משנין בבדק הבית אפילו מבדק לבדק ואינו כן שקדשי מזבח אפילו מקדשים קלים לחמורים אין משנים ואין ממעטים באכילת קדשים אבל בדק הבית מה יש בין זה לזה והרי הוא מודה שמשנין בדק הבית קדשי מזבח יש מהן נאכלין ויש שאינן נאכלין יש מהן ליום אחד ויש מהם לשני ימים והנאכלין ליום אחד לא שוו במתנותיהם אלא אלו מכפרין ואלו אין מכפרין דין הוא שלא ישתנו מזה לזה אבל בקדשי בדק הבית מה הפרש בין זה לזה:

תוי"ט:

אין משנין אותן מקדושה לקדושה - פירש הר"ב הקדיש לבדק ההיכל אין משנין אותו לבדק המזבח. וכ"כ הרמב"ם [פ"ד מה' תמורה]. והשיגו הראב"ד שקדשי מזבח אפילו מקדשים קלים לחמורים אין משנין. ואין ממעטין באכילת קדשים. אבל בדק הבית. מה יש בין זה לזה והרי הוא מודה שמשנין ב"ה [פירש הכ"מ דדייק ממ"ש אם הקדיש לבדק ההיכל לא ישנה לבדק המזבח. משמע דוקא מחמור לקל אין משנין אבל מקל לחמור משנין] קדשי מזבח יש מהן נאכלין ויש שאינן נאכלין יש מהן ליום אחד ויש מהן לשני ימים והנאכלין ליום אחד לא שוו במתנותיהן אלא אלו מכפרין ואלו אין מכפרין דין הוא שלא ישתנו מזה לזה. אבל בקדשי ב"ה מה הפרש בין זה לזה ע"כ. ותירץ הכ"מ די"ל שהרמב"ם סובר שטענה זו שטען הראב"ד לחלק בין קדשי מזבח לקדשי ב"ה. היא כדאי לומר שבבדק הבית רשאי לשנות מקל לחמור אבל אינה כדאי לומר שיהא רשאי לשנות מחמור לקל ע"כ. אבל רש"י פי' מקדושה לקדושה דקדשי ב"ה שהקדיש למזבח לא עשה כלום ובקדשי מזבח אין משנין מקדושת עולה וכו':

*סכום: רע"ב: אין משנים מקדושה לקדושה לא בקדשי מזבח (מעולה לשלמים) ולא בקדשי בדק הבית (מקדושת מזבח לקדושת היכל). = רמב"ם*

*תפא"י:פירוש ראשון: אין משנים קרושת מזבח מקדושה לקודשה (מעולה לשלמים) ובקדשי בדק הבית לא ישנה מקדושה חמורה לקדושה קלה.*

*פירוש שני:. לרש"י ולראב"ד אין לשנות מקדושת מזבח לקדושת בדק הבית ולהיפך אבל קדשי בדק הבית יכול לשנות מקדושה לקדושה*

*סליקא לה מסכת תמורה בע "ה*